Pospakkies verdwyn steeds van hiér af | Netwerk24
Pospakkies verdwyn steeds van hiér af
Ek kom nou die dag by die "nuwe" poskantoor in die onderdorp aan om pos te kom soek wat skynbaar dáár vir my afgelewer is.
Mense het al baie gepraat oor die sluiting van die ou poskantoor in Plein-straat wat Stellenbossers vir dekades bedien het, maar wat nou met twee alternatiewe vervang is – die een langs 'n eetplek in Birdstraat en die ander in die rumoerige Neelsie.
Ek moet bieg dat ek gedwing is om die een in Birdstraat te besoek omdat die strokie wat by my huis afgelewer is, so aanbeveel het. Dáár aangekom was ek geskok oor die chaos wat daar heers. Posstukke en pakkies lê die wêreld vol en dit het nie vir my gelyk asof enige ordelike stelsel van toepassing was nie – veral nie toe ek moes vasstel dat my posstuk "nie betyds afgehaal is" en na die versender teruggestuur is nie.
Dieselfde het met 'n kennis van my gebeur – haar pakkie swerf nou al vir twee jaar tussen SA en Israel. Wanneer gaan die poskantoor sy eendjies agter mekaar kry?